ΓΡΑΠΤΗ ΕΡΩΤΗΣΗ E-4090/98

υποβολή: Luciana Castellina (GUE/NGL) προς την Επιτροπή

(14 Ιανουαρίου 1999)

Θέμα: Το μέλλον των γλωσσικών τμημάτων των Ευρωπαïκών Σχολείων

Το επόμενο Συμβούλιο των Ευρωπαϊκών Σχολείων, το οποίο θα πραγματοποιηθεί στις Βρυξέλλες τον Ιανουάριο του 1999, θα πρέπει να λάβει θέση επί του αιτήματος που διατύπωσε στις 5 Ιουλίου 1998 η Ιταλική Κυβέρνηση σχετικά με τη σύσταση ενός τρίτου ιταλικού γλωσσικού τμήματος στα Ευρωπαϊκά Σχολεία των Βρυξελλών; πρέπει επίσης να λάβει θέση σχετικά με την πρόσκληση που του απηύθυνε η Ιταλική Κυβέρνηση να συμμετάσχει σε ένα σεμινάριο προβληματισμού για το μέλλον των Ευρωπαϊκών Σχολείων και για την ανανέωση του ρόλου τους.

Λαμβάνοντας υπόψη ότι μέχρι στιγμής δεν υφίστανται αντικειμενικά και διαφανή κριτήρια βάσει των οποίων πραγματοποιείται η σύσταση και η διατήρηση των γλωσσικών τμημάτων (όπως αποδεικνύτεται από τις αποφάσεις τις οποίες έλαβε το Ανώτατο Συμβούλιο τον Απρίλιο του 1998 στη Κοπεγχάγη που οδήγησαν στη σύσταση ορισμένων γλωσσικών τμημάτων και στην απόρριψη της σύστασης ορισμένων άλλων) και λαμβάνοντας υπόψη τη σημασία που έχει η ταχύτερη δυνατή αντιμετώπιση του προβλήματος ενόψει μάλιστα των επικειμένων διευρύνσεων, προτίθεται η Επιτροπή να λάβει μέτρα για την προάσπιση των διαφόρων γλωσσών και πολιτιστικών στοιχείων που συνυπάρχουν στα Ευρωπαϊκά Σχολεία και να συμμετάσχει στον προβληματισμό σχετικά με το μέλλον τους και την ανανέωση του ρόλου τους;

Απάντηση του κ. Liikanen εξ ονόματος της Επιτροπής

(23 Φεβρουαρίου 1999)

Ο σεβασμός της πολιτιστικής ποικιλομορφίας και της πολυγλωσσίας συνιστά μία από τις αρχές της παιδαγωγικής οργάνωσης των ευρωπαϊκών σχολείων, όπως ορίζεται στο καταστατικό τους της 12ης Απριλίου 1957. Για την εφαρμογή της αρχής αυτής, τα ευρωπαϊκά σχολεία είναι διαρθρωμένα σε γλωσσικά τμήματα. Ο αριθμός των γλωσσικών τμημάτων σε κάθε σχολείο καθορίζεται από τον αρμόδιο στον τομέα αυτό διοργανικό οργανισμό, το Ανώτατο Συμβούλιο των Ευρωπαϊκών Σχολείων.

Η Επιτροπή, μέλος του Ανώτατου Συμβουλίου, υποστηρίζει πάντα την εφαρμογή της εν λόγω αρχής στα σχολεία και, έχοντας ως γνώμονα την ορθολογική χρήση των διαθέσιμων οικονομικών πόρων, υποστήριξε τη δημιουργία γλωσσικών τμημάτων όταν αυτό ήταν αναγκαίο.

Ο εκσυγχρονισμός των ευρωπαϊκών σχολείων είναι ένα θέμα που απασχολεί διαρκώς τους υπευθύνους της διαχείρισής τους. Για να προσαρμοσθεί το καταστατικό της 12ης Απριλίου 1957 στις σημερινές συνθήκες, υπεγράφη νέα σύμβαση στις 21 Ιουνίου 1994 η οποία βρίσκεται στο στάδιο της κύρωσής της από τα κράτη μέλη. Η εξέταση των περισσότερο μακροπρόθεσμων διευθετήσεων ανατέθηκε πρώτα σε μία υποεπιτροπή εκπαίδευσης η οποία συνεδρίασε κατ' επανάληψη στα πλαίσια του Ανώτατου Συμβουλίου το 1993 και το 1994 και, στη συνέχεια σε ομάδα εργασίας του εν λόγω συμβουλίου η οποία, από το 1996, συνεχίζει τον προβληματισμό για τον εξορθολογισμό του συστήματος και την αναζήτηση εναλλακτικών προτύπων. Η ομάδα αυτή θα πρέπει να υποβάλει, κατά το τρέχον έτος, ένα έγγραφο στο οποίο θα περιλαμβάνονται όλα τα κριτήρια που αποσκοπούν στη βελτίωση του συστήματος.

Η Επιτροπή, ιδιαίτερα προσηλωμένη στην καλή λειτουργία των ευρωπαϊκών σχολείων, διαδραματίζει ενεργό ρόλο στην εν λόγω διαδικασία εκσυγχρονισμού. Πράγματι, η νέα σύμβαση υπεγράφη το 1994 κατόπιν προτάσεως που η ίδια η Επιτροπή υπέβαλε στους υπουργούς Πολιτισμού οι οποίοι συνέρχονται στα πλαίσια του Συμβουλίου. Εξάλλου, η Επιτροπή συμμετέχει στις εργασίες σχετικά με το μέλλον των ευρωπαϊκών σχολείων στα πλαίσια της ομάδας εργασίας που συστάθηκε από το Ανώτατο Συμβούλιο.